A Vrhovno sodišče Republike Slovenije (Szlovénia) által 2018. március 19-én benyújtott előzetes döntéshozatal iránti kérelem – Jadran Dodič kontra BANKA KOPER, ALTA INVEST
(C-194/18. sz. ügy)
Az eljárás nyelve: szlovén
A kérdést előterjesztő bíróság
Vrhovno sodišče Republike Slovenije
Az alapeljárás felei
Felperes: Jadran Dodič
Alperesek: BANKA KOPER, ALTA INVEST
Az előzetes döntéshozatalra előterjesztett kérdések
Úgy kell-e értelmezni a 2001/23/EK tanácsi irányelv1 1. cikkének (1) bekezdését, hogy a vállalkozás vagy egy része jogi úton történő átruházásának minősül az a jelen ügy körülményei szerinti átruházás is, amelynek során az ügyfelek pénzügyi és egyéb vagyoni eszközeinek (konkrétan az átruházható értékpapíroknak), valamint az ügyfelek hitelviszonyt megtestesítő dematerializált értékpapírjaihoz tartozó számláknak és dokumentációnak az átruházására került sor annak következtében, hogy azt követően, hogy az elsőrendű alperes abbahagyta a tőzsdeügynöki tevékenységet, a másodrendű alperesnek az e szolgáltatások nyújtásával való felhatalmazása végeredményben az ügyfelek döntésétől függött?
Ilyen körülmények között meghatározó-e azon ügyfelek száma, amelyek részére a másodrendű alperes jelenleg ezeket a szolgáltatásokat nyújtja azt követően, hogy az elsőrendű alperes a tőzsdeügynöki tevékenységet abbahagyta?
Az a körülmény, hogy az elsőrendű alperes az ügyfelekkel kapcsolatos tevékenységét alkalmazott pénzügyi ügynöki tevékenységet folytató társaságként folytatja, és ennek keretén belül együttműködik a másodrendű alperessel, befolyásolja-e valahogyan a vállalkozás vagy üzlet átruházása megtörténtének megállapítását?
____________
1 A munkavállalók jogainak a vállalkozások, üzletek vagy ezek részeinek átruházása esetén történő védelmére vonatkozó tagállami jogszabályok közelítéséről szóló, 2001. március 12-i 2001/23/EK tanácsi irányelv (HL 2001. L 82., 16. o.; magyar nyelvű különkiadás 5. fejezet, 4. kötet, 98. o.).